b'\n_START_ARTICLE_\nNeues Museum\n_START_PARAGRAPH_\nNeues Museum (suom. Uusi museo) on museo Berliinin niin sanotun Museumsinselin eli Museosaaren alueella. Se on alueen museoista toiseksi vanhin. Sen tiloissa toimii nyky\xc3\xa4\xc3\xa4n useita Berliinin valtionmuseoista: Berliinin egyptil\xc3\xa4inen museo, Berliinin esi- ja varhaishistorian museo sek\xc3\xa4 joitain osia antiikin esineiden kokoelmasta.\n_START_SECTION_\nHistoria ja rakennus\n_START_PARAGRAPH_\nEnnen Neues Museumia alueella oli jo yksi museo, joka tunnetaan nykyisin nimell\xc3\xa4 Altes Museum eli \xe2\x80\x9dVanha museo\xe2\x80\x9d. Kun sen tilat eiv\xc3\xa4t riitt\xc3\xa4neet kasvaville kokoelmille, Preussin kuningas Fredrik Vilhelm IV m\xc3\xa4\xc3\xa4r\xc3\xa4si vuonna 1841 rakentamaan alueelle kokonaisen museokeskittym\xc3\xa4n. Toisena alueen rakennuksista valmistui Neues Museum, jonka suunnitteli arkkitehti Friedrich August St\xc3\xbcler. Se rakennettiin vuosina 1843\xe2\x80\x931856. Se sijaitsee Altes Museumin takana, nykyisen Bodestrassen toisella puolella. Neues Museumin peruskivi muurattiin 6. huhtikuuta 1843 ja ulkopuolelta rakennus oli p\xc3\xa4\xc3\xa4osin valmis jo 1846, mutta vuoden 1848 vallankumous viiv\xc3\xa4stytti rakentamista. Museo avasi ovensa virallisesti vuonna 1855, mutta sis\xc3\xa4tilat valmistuivat lopullisesti vasta 1865. Julkisivussa lukee latinankielinen lause \xe2\x80\x9dMuseum a patre beatissimo conditum ampliavit filius MDCCCLV\xe2\x80\x9d (\xe2\x80\x9dPoika laajensi onnellisimman is\xc3\xa4n perustamaa museota 1855\xe2\x80\x9d). T\xc3\xa4ll\xc3\xa4 viitataan siihen, ett\xc3\xa4 kyseess\xc3\xa4 oli kuningas Fredrik Vilhelm IV:n laajennus h\xc3\xa4nen is\xc3\xa4ns\xc3\xa4 Fredrik Vilhelm III:n rakennuttamaan Altes Museumiin._NEWLINE_Neues Museumin pohjakaava muistuttaa Altes Museumia, mutta siin\xc3\xa4 ei ole samanlaista keskusrotundaa ja rakennuksessa on kahden sijasta kolme kerrosta. L\xc3\xa4ntisen julkisivun p\xc3\xa4\xc3\xa4tykolmiossa on August Kissin veist\xc3\xa4m\xc3\xa4 reliefi Taiteen ja taideteollisuuden vertauskuva (1856). It\xc3\xa4isen julkisivun p\xc3\xa4\xc3\xa4tykolmiossa on Friedrich Draken veistos. Vaikkakin rakennuksen julkisivut sis\xc3\xa4lt\xc3\xa4v\xc3\xa4t v\xc3\xa4hemm\xc3\xa4n veistoksia kuin Altes Museumin, sis\xc3\xa4tilat koristeltiin sit\xc3\xa4kin runsaammin. Berliinin johtavat my\xc3\xb6h\xc3\xa4isklassistiset taidemaalarit tekiv\xc3\xa4t sein\xc3\xa4maalauksia ihmiskunnan historiaa kuvaaviin n\xc3\xa4yttelyhuoneisiin. Uuteen museoon sijoitettiin alun perin egyptil\xc3\xa4inen kokoelma, kreikkalaisten, roomalaisten ja klassististen veistosten kipsikopiot sek\xc3\xa4 kuparipiirroskabinetti. P\xc3\xa4\xc3\xa4n\xc3\xa4yttelyn keskipisteen\xc3\xa4 oli niin sanottu egyptil\xc3\xa4inen piha eli kuudentoista koristellun pylv\xc3\xa4\xc3\xa4n muodostama peristyyli, joka esitti Karnakin temppelin Ramsessumin pylv\xc3\xa4spihaa pienoiskoossa._NEWLINE_Neues Museum tuhoutui Berliinin Museosaaren museoista pahiten toisessa maailmansodassa ja se oli 2000-luvulle saakka raunioina. Pohjoissiipi, rakennuksen kaakkoiskulma ja p\xc3\xa4\xc3\xa4porrask\xc3\xa4yt\xc3\xa4v\xc3\xa4 tuhoutuivat kokonaan. P\xc3\xa4\xc3\xa4t\xc3\xb6s Neues Museumin uudelleenrakentamisesta tehtiin vuonna 1985, mutta suunnitelma saatiin valmiiksi vasta 1999. Museon restaurointi k\xc3\xa4ynnistyi lopulta vuonna 2003 brittil\xc3\xa4isen arkkitehdin David Chipperfieldin suunnitelmien pohjalta. Rakennuksen tuhoutuneet osat korvattiin uudenaikaisella arkkitehtuurilla. Museo avattiin uudistetussa rakennuksessa vuonna 2009.\n_START_SECTION_\nKokoelmat\n_START_PARAGRAPH_\nEgyptil\xc3\xa4isen kokoelman tunnetuimpia esineit\xc3\xa4 ovat 1300-luvulla eaa. tehty Nefertitin rintakuva sek\xc3\xa4 faarao Ekhnatonia ja Nefertiti\xc3\xa4 esitt\xc3\xa4v\xc3\xa4 kotialttari. My\xc3\xb6s kuningatar Tejen patsas on kuuluisa. Esi- ja varhaishistorian kokoelma k\xc3\xa4sitt\xc3\xa4\xc3\xa4 arkeologisia l\xc3\xb6yt\xc3\xb6j\xc3\xa4 Euroopasta ja Aasiasta kivikaudelta keskiajalle.'